நூலின் குறை என்று ஒன்றை சுட்டிக்காட்ட வேண்டும் என்றால், பல இடங்களில் வாசித்தவற்றையே மீண்டும் மீண்டும் வாசிப்பது போன்ற உணர்வு ஏற்படுவதை தவிர்க்க முடியவில்லை. வெவ்வேறு இடங்களில் ஆற்றிய உரைகளின் தொகுப்பாக வெளிவந்துள்ள நூல் என்பது காரணமாக இருக்கக்கூடும். இந்நூலை வாசித்து முடித்தவுடன், என் கவலையெல்லாம் புதிதாக புற்றீசல் போல் முளைத்து வரும் ஊட்டச்சத்து மற்றும் நல்வாழ்வு தொழில் துறை (nutrition and wellness industry) பற்றி திரும்பியது. நவீன மருத்துவத்திற்கு மாற்று என்று சொல்லிக்கொண்டு இவர்கள் மீண்டும் அதையே தான் செய்கிறார்கள். ஊட்டசத்து மிகுந்த ஆரோக்கியமான உணவுக்கு மாற்றாக இவர்கள் பழசாறுகளையும், வைட்டமின் மாத்திரைகளையும், மூலிகை சாறுகளையும் அநியாய விலைக்கு விற்றுக்கொண்டு திரிகிறார்கள். மக்களும் நவீன மருத்துவத்திற்கு மாற்று என்று நம்பி மற்றோர் அடிமைதனத்திற்குள் நுழைகிறார்கள். நோனிக்களும் ஆலோ வேராக்களும் இன்று புதிய பேயோட்டிகளாக உருவெடுத்து நிற்கின்றன. ஆயுர்வேத மருந்து நிறுவனங்கள் அலோபதி மருந்து நிறுவனங்கள் பயணப்பட்ட அதே ராஜப்பாட்டையில் தான் செல்கின்றன.